ใจดีเป็นแม่น้ำธอส.ยืดให้1ปี พักต้นพักดอก
ธอส.ขยายเวลาพักดอกเบี้ยให้คนถูกน้ำท่วมสูงสุดไม่เกิน 1 ปี
29 พ.ย. 2554

ธอส.ขยายเวลาพักดอกเบี้ยให้คนถูกน้ำท่วมสูงสุดไม่เกิน 1 ปี
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) กล่าวว่า หลังจากออกมาตรการช่วยเหลือผู้ประสบอุทกภัย ด้วยการหยุดดอกเบี้ยผ่อนชำระบ้านนาน 3-6 เดือน เมื่อครบกำหนดจะไม่คิดเงินแบบสมทบกับดอกเบี้ย ปรากฏว่ามีลูกค้าจำนวนมากถูกน้ำท่วมบ้านเรือนเป็นเวลานานและมีความเสียหายจำนวนมาก ธอส.จึงได้ประกาศขยายเวลาช่วยเหลือเพิ่มเติม ด้วยการยืดเวลาผ่อนชำระเพิ่มขึ้นอีกไม่เกิน 6 เดือน รวมยืดเวลาการหยุดดอกเบี้ยในการผ่อนชำระสูงสุดไม่เกิน 1 ปี
นายวรวิทย์ กล่าวว่า หากลูกค้ารายใดเดือดร้อนจากน้ำท่วม บ้านเสียหาย สถานที่ทำงานเข้าไม่ได้เป็นเวลานาน สามารถยื่นเรื่องได้ โดย ธอส.จะจัดเจ้าหน้าที่ประจำศูนย์ช่วยเหลือ หากได้รับการยื่นเรื่องจะใช้เวลาพิจารณาอนุมัติแค่ 5 วัน
ทั้งนี้ ล่าสุดมีลูกค้าเงินกู้ซื้อบ้านของ ธอส.ยื่นขอยืดเวลาชำระหนี้แล้วทั้งสิ้น 3.5 หมื่นราย อนุมัติให้ยืดเวลาการผ่อนชำระไปแล้ว 2.5 หมื่นราย จากผู้ประสบอุทกภัยทั้งสิ้น 8 หมื่นราย วงเงินสินเชื่อกว่า 5 หมื่นล้านบาท โดยธนาคารคาดว่าจะมีผู้ยื่นเรื่องของรับการช่วยเหลือทั้งสิ้นไม่น้อยกว่า 4-5 หมื่นราย คิดเป็นวงเงินสินเชื่อ 3 หมื่นล้านบาท
มาตรการหยุดคิดเงินต้นและดอกเบี้ยเป็นเวลานาน 6 เดือน จะทำให้รายได้หรือกำไรจากดอกเบี้ยของ ธอส.ลดลงเดือนละ 100 ล้านบาท เมื่อขยายออกไปอีก 6 เดือน รายได้จึงลดลง 1,200 ล้านบาท